14/10/2020 | Administración Autonómica
Xunta de Galicia
Consellería de Infraestruturas e Mobilidade
Augas de Galicia
Subdirección Xeral de Xestión do Dominio Público Hidráulico
Anuncio de sometemento a información pública da solicitude de execución dos traballos de implantación, no dominio público hidráulico, dos plans de emerxencia nas presas de Santa Uxía e Fervenza, no río Xallas (Exp.7/184/4 e 7/184/6)

Os plans de emerxencia das presas de Fervenza e Santa Uxía foron aprobados por resolución do director de Augas de Galicia do 06/08/2015, sendo validados os documentos de implantación dos mencionados plans en data 11/10/2018. Previo requirimento de Augas de Galicia, a sociedade concesionaria dos saltos de referencia presentou o 28/10/2019 ante este organismo de conca unha memoria resumo onde se describen e especifican as sinais acústicas a instalar e os traballos a realizar. En cumprimento do disposto no artigo 52.2 do Real decreto 849/1986, do 11 de abril, polo que se aproba o Regulamento do Dominio Público Hidráulico, sométense ao trámite de información pública os documentos achegados en outubro de 2019, titulados “Implantación de plan de emergencia en la presa de Fervenza. Separata: solicitud de autorización para la ejecución de las obras en el dominio público hidráulico. Octubre 2019”, e “Implantación de plan de emergencia en la presa de Santa Uxía. Separata: solicitud de autorización para la ejecución de las obras en el dominio público hidráulico. Octubre 2019”, nos que se recollen as seguintes actuacións a realizar: 1. Presa de Fervenza. – Execución da base de apoio da sala de emerxencias. – Disposición e ensamblado da caseta prefabricada sobre a base de apoio. – Realización da acometida eléctrica e de telecomunicacións dende a central á caseta. – Execución da cimentación das sirenas. – Transporte e disposición dos mastros. – Instalación de peches perimetrais ao redor das sirenas. – Realización da acometida eléctrica dende a caseta á sirena 1.2. Presa de Santa Uxía. – Acondicionamento do edifico de transformación para albergar a sala de emerxencias. – Execución da cimentación das sirenas. – Transporte e disposición dos mastros. – Instalación de peches perimetrais ao redor das sirenas. – Realización da acometida eléctrica dende a caseta á sirena CG. O que se fai público aos efectos do seu coñecemento xeral, co fin de que aquelas persoas naturais ou xurídicas que se consideren afectadas nos seus dereitos poidan formular, por escrito, cantas alegacións, observacións, suxestións e reclamacións estimen procedentes, persoalmente ou por medio do seu representante con poder suficiente, e que poderán presentarse por calquera dos medios recollidos no artigo 16.4 da Lei 39/2015, do 1 de outubro, do Procedemento Administrativo Común das Administracións Públicas, dentro do prazo improrrogable de 20 días, que comezará a computarse a partir da data de publicación do presente anuncio no Boletín Oficial da Provincia de Coruña. Este anuncio, ademais da súa inserción no mencionado boletín, será obxecto de exposición ao público nos taboleiros de anuncios dos concellos de Dumbría, Carnota e Mazaricos. Para os expresados efectos, estará dispoñible unha copia da solicitude de autorización así como da documentación técnica achegada polo peticionario, para que poidan ser examinadas nas dependencias administrativas de Augas de Galicia, sitas na rúa Tomiño, 16-baixo, 15703 Santiago de Compostela, así como nas dependencias dos concellos de Dumbría (rúa do Concello, s/n, 15151 Dumbría, A Coruña), Carnota (praza San Gregorio, 19, 15293 Carnota, A Coruña), Mazaricos (Avda. del 13 de Abril, 59, A Picota, 15256 Mazaricos, A Coruña), e na páxina web deste organismo de conca http://augasdegalicia.xunta. gal (na sección denominada Participación Pública). Santiago de Compostela, 2 de outubro de 2020. O subdirector xeral de Xestión do Dominio Público Hidráulico Vivian Jagjit Fenn Csibi